Σημαντικές εξελίξεις σχετικά με την προανακριτική επιτροπή της Βουλής που ερευνά ενδεχόμενη εμπλοκή του πρώην αναπληρωτή Υπουργού Δικαιοσύνης, Δημήτρη Παπαγγελόπουλου, στους χειρισμούς της Δικαιοσύνης για το σκάνδαλο Novartis.

Σύμφωνα με πληροφορίες της «Εφημερίδας των Συντακτών», ο προϊστάμενος της εισαγγελίας Πρωτοδικών Αθήνας Β. Ιωαννίδης, διέταξε τη διενέργεια προκαταρκτικής εξέτασης μετά την καταγγελία της Εισαγγελέως Διαφθοράς, Ελένης Τουλουπάκη, για διαρροή στοιχείων των εγγράφων του FBI, στην προανακριτική επιτροπή της βουλής.

Συγκεκριμένα, η Ε. Τουλουπάκη έστειλε επιστολή προς την προανακριτική επιτροπή της Βουλής, με την οποία αρνείται να αποστείλει τα απόρρητα έγγραφα του FBI, ενώ έκανε λόγο για παράνομη διαρροή τους στην Ειδική Επιτροπή «από πρόσωπο που τα κατέχει παρανόμως».

Στην επιστολή ξεκαθαρίζει ότι αρνείται να διαβιβάσει τα έγγραφα, επικαλούμενη τόσο την προστασία μαρτύρων όσο και τις υποχρεώσεις που απορρέουν από τη δικαστική συνδρομή που έχει υπογράψει η Εισαγγελία κατά της Διαφθοράς με τις ΗΠΑ.

Την έρευνα ανέλαβε να διενεργήσει εισαγγελέας ο οποίος καλείται να διερευνήσει όσα αναφέρει η Ελένη Τουλουπάκη στο απαντητικό έγγραφο που έστειλε προχθές στη Βουλή και το οποίο κοινοποίησε στην Εισαγγελία Πρωτοδικών Αθηνών και την Εισαγγελία του Αρείου Πάγου.